El Departament de Cultura treballa una estratègia de cooperació al desenvolupament amb l'objectiu de fer de la cultura una eina útil per construir un món en pau i sostenible.
En alguns dels seus programes, el Departament treballa coordinadament amb la Direcció General de Cooperació al Desenvolupament i l'Agència Catalana de Cooperació al Desenvolupament del Departament d'Acció Exterior, Relacions Institucionals i Transparència.
Les actuacions conjuntes s'emmarquen en el Pla Director de Cooperació al Desenvolupament 2019-2022.
El Pla és l'expressió tècnica principal de la política de cooperació al desenvolupament de la Generalitat, un instrument estratègic que es basa en un procés de diagnosi, anàlisi, consulta, participació i avaluació de l'experiència.
Alguns dels projectes en els quals el Departament de Cultura està treballant en matèria de cooperació al desenvolupament són:
El Departament de Cultura, conjuntament amb el Departament d'Acció Exterior, Relacions Institucionals i Transparència, treballa per la inclusió dels valors de la cooperació al desenvolupament en la programació de la Filmoteca.
Així, alguns cicles i programes de la Filmoteca incorporen títols vinculats a la cooperació, com el cicle FilmoXarxa o el programa "Filmoteca per a les escoles" (que inclou accions com el cicle "Cinema, memòria, pau i drets humans").
El Departament de Cultura, a través del Servei de Biblioteques, i l'Agència Catalana de Cooperació al Desenvolupament impulsen el programa Biblioteques sense fronteres, que reforça l'acció de la Generalitat de Catalunya en l'àmbit de l'educació per al desenvolupament.
La iniciativa va néixer l'any 2017 amb l'objectiu de contribuir a la construcció d'una ciutadania global transformadora a través de la difusió d'informació i recursos al públic de les biblioteques de Catalunya.
Cada any, el programa estableix una temàtica relacionada amb els drets humans, al voltant de la qual s'organitzen les diverses activitats i iniciatives.
La temàtica escollida per al 2017 va ser la figura dels defensors i defensores dels drets humans.
Al 2018 el programa va girar a l'entorn de la crisi del refugi i al 2019 es va centrar en les economies transformadores.
El 2020 el programa se centrarà en els Objectius de Desenvolupament Sostenible (ODS).
El Departament de Cultura participa en l'agermanament (més conegut pels termes en anglès, twinning ) institucional Marroc-Unió Europea per al reforçament institucional del Ministeri de Cultura i Comunicació marroquí.
Per part de la Unió Europea també hi participen el Ministeri de Cultura francès i l'Autoritat per la Garantia en les Comunicacions italiana.
La participació de Catalunya es vehicula a través de l'Arxiu Nacional de Catalunya (ANC) i l'Institut Català de les Empreses Culturals (ICEC) que, durant el període de durada de l'agermanament, col·laboraran amb els experts marroquins per al reforçament de les seves competències.
El Govern de Catalunya ha signat un acord de voluntats per implementar actuacions de cooperació, educació per la pau i el desenvolupament en l'àmbit de la prevenció de les violències i la promoció del dret a la veritat, la justícia, la reparació i les garanties de no repetició que afecten tant als països socis de la cooperació catalana (especialment a Guatemala, El Salvador i Colòmbia) com a Catalunya.
L'Arxiu Nacional de Catalunya aportarà la seva expertesa en tasques de recuperació, difusió i reproducció d'arxius i centres de memòria històrica amb l'objectiu de salvaguardar el seu patrimoni documental, garantir el seu dret d'accés i difondre els valors democràtics.
L'Arxiu Nacional de Catalunya (ANC), en el marc del conveni de col·laboració signat el 2005 entre el Departament de Cultura, l'Agència Catalana de Cooperació al Desenvolupament i l'Arxiu Històric de la Policia Nacional de Guatemala (AHPN), ha col·laborat en el treball de sistematització i documentació de la història de l'AHPN de Guatemala.
Aquestes tasques s'han dut a terme a través de la feina del cap de l'àrea de Fons Històrics de l'Arxiu que es va desplaçar, el setembre de 2017, a l'AHPN de Guatemala.